Az Ajtósi Dürer sori kollégium diákjai rettegve járnak haza, van, aki hónapok óta nem tud rendesen aludni, a kollégium vezetősége szerint a hallgatók túloznak, a poloska amúgy sem kollégiumi, hanem országos probléma.

„Este félve fekszünk le és minden reggel újabb és újabb csípésekkel ébredünk. Mind lelkileg, mind testileg megviselt bennünket ez a probléma, a legtöbbünk hónapok óta nem tud aludni, és rettegve megy haza. Amikor jelezzük a problémát lekezelően és elutasítóan bánnak velünk és csak abban az esetben hívnak irtást, ha kifejlet példányt viszünk a gondnokságra. Na, már most köztudott, hogy az ágyi poloskákat nehéz észrevenni, mert nagyon kicsik és csak éjszaka jönnek elő, ezért a rengeteg csípésnek elég bizonyítéknak kellene lennie egy irtáshoz, de nem így történik” – írta levelében az Indexnek az Ajtósi Dürer sori ELTE-kollégium egyik egyetemista lakója.

A diák szerint már a kollégium szobáinak közel felében emberi vérrel táplálkozó ágyi poloskák uralkodnak, akik csak akkor bújnak elő, amikor az ember már alszik. Köztudott, hogy az élőlény rendkívüli szaporasága miatt nagyon nehéz irtani, ráadásul egyes felmérések szerint 2008 óta számuk folyamatosan nő hazánkban.

Babos János, a kollégiumi központ igazgatója szerint a poloska nem kizárólag kollégiumi probléma. „Mintegy 10 éve kezdődött országosan is a poloskafertőzések emelkedése. 2016-ban pedig országosan kiemelkedően sok poloska volt." Az Indexnek adott nyilatkozatából az is kiderült, hogy szerinte 135 szobájukból átmeneti időszakokban összesen 20-25 szoba volt érintett. Az ELTE egyéb kollégiumaiban ilyen problémák csak szórványosan fordultak elő. Emellett arról is beszélt, hogy akkor is megrendelik a poloskairtást, ha sem poloskát, sem csípést nem mutatnak be, mint mondja, évente 4 alkalommal irtanak. Ugyanakkor azt is hozzátette, hogy indokolatlanul nem veszik igénybe a szolgáltatást, mivel rendkívül költséges, az irtás során használt vegyszer pedig csak a kifejlett példányokat öli meg.

Update! Mióta kitettük a poloskainvázió hírét, a HVG.hu Facebook oldalán jelentkezett az Abatox Kft, akik a cikket olvasva, felajánlották segítségüket az egyetemistáknak. Mint írják,"elsőnek egy irtási tervet kell készítenünk, amihez az épület fertőzöttségét kell felmérnünk. A terv szerinti irtást pedig 1 Ft-ért felajánljuk a vezetőségnek. Kérlek segítsetek a feltérképezésben! A verejték elég áldozat a diplomáért!"